钦定古今图书集成/明伦汇编/闺媛典/第282卷 > 皇清十五 > 李元会妻丁氏
## 钦定古今图书集成/明伦汇编/闺媛典/第282卷 > 皇清十五 > 李元会妻丁氏

按《常熟县志》：丁氏，李元会妻，县学生王宾女。年十七，归元会，时元会已病瘵，医药饮馔，调护惟谨。会亡，丁年十九，绝粒誓死，姑力劝之，乃已。寝食于棺侧，不暂离。无子，以伯子为后，五岁而殇，有攘其业者，丁曰：“未亡人旦暮间耳，何庸较？” 寻请于姑，归父母家，事父母色养兼至。父亦无子，且多病，尝指之曰：“吾女女而不妇，可哀也！然我赖以代子矣。” 逾年，父与姑相继没丁，仍依母居。勤女红，殖生产，择地葬亲。凡中外庆吊，岁时祭扫，备有礼数。顺治间，巡抚张懋忠、巡按李成纪旌其闾，岁给粟帛。年六十二，卒。